Euroopa Liidu Teataja L 332 , 28/11/1983 Lk 0043 - 0047

Soomekeelne eriväljaanne: Peatükk 13 Köide 13 Lk 0178

Hispaaniakeelne eriväljaanne: Peatükk 13 Köide 14 Lk 0237

Rootsikeelne eriväljaanne: Peatükk 13 Köide 13 Lk 0178

Portugalikeelne eriväljaanne Peatükk 13 Köide 14 Lk 0237



Nõukogu direktiiv, 26. oktoober 1983, millega muudetakse direktiivi 71/316/EMÜ liikmesriikide õigusaktide mõõteseadmeid ja metroloogilise kontrolli meetodeid käsitlevate ühissätete ühtlustamise kohta (83/575/EMÜ) EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 100, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse majandus- ja sotsiaalkomitee arvamust [3] ning arvestades, et: direktiivi 71/316/EMÜ [4] eesmärk on tagada mõõtevahendite vaba liikumine ühenduses erinevate metroloogilist kontrolli käsitlevate siseriiklike õigusaktide ühtlustamise ning EMÜ tüübikinnituse ja EMÜ esmataatluse nõuetekohase korra ning EMÜ metroloogilise kontrolli meetodite kehtestamise abil; viimaste aastate kogemused mõõtevahendite alal sunnivad muutma kõnealuse direktiivi teatavaid artikleid; tänapäeva kontrollimeetodid võimaldavad EMÜ esmataatlust teha nii, et seadmeid ei kontrollita ühikute kaupa; direktiivi 71/316/EMÜ vastuvõtmise ajal ei olnud võimalik kõnealust arengut arvesse võtta; pärast seda on teatavad liikmesriigid oma siseriiklikku õigusesse lisanud kõnealust arengut arvestavad normid; asjakohaste siseriiklike õigusaktide ühtlustamiseks on seetõttu soovitav muuta ja täiendada praegu kehtivate Euroopa õigusnormide teksti, ON VASTU VÕTNUD KÄESOLEVA DIREKTIIVI: Artikkel 1 Käesolevaga muudetakse direktiivi 71/316/EMÜ järgmiselt. 1. Artikkel 1 asendatakse järgmisega: "Artikkel 1 1. a) Käesolevat direktiivi kohaldatakse seadmeteks kutsutavate kaupade suhtes, kuhu kuuluvad mõõtevahendid, mõõtevahendite koostid, lisaseadmed ja mõõteseadmed. b) Käesolevat direktiivi kohaldatakse ka mõõtühikute, mõõtemeetodite ja metroloogilise kontrolli meetodite ühtlustamise ning vajaduse korral selliste meetodite rakendamiseks vajalike vahendite suhtes. c) Käesolevat direktiivi kohaldatakse ka kinnispakkide nimikoguse kindlaksmääramise, mõõtemeetodite, metroloogilise kontrolli ja märgistamise puhul. 2. Liikmesriigid ei tohi kõnealuse direktiivi ja sellega seotud üksikdirektiivide alusel takistada, keelata ega piirata lõikes 1 kirjeldatud seadme või toote turuleviimist ja/või kasutuselevõtmist, kui kõnealusel seadmel või tootel on vastavalt käesolevas direktiivis või kõnealust seadet või toodet käsitlevates üksikdirektiivides kehtestatud tingimustele vastavad EMÜ märgised ja/või märgid. 3. Liikmesriigid peavad EMÜ tüübikinnitust ja EMÜ esmataatlust vastavate siseriiklike meetmetega võrdväärseks. 4. Lõikes 1 märgitud objektidega seotud üksikdirektiivides määratakse kindlaks: - eelkõige lõike 1 punktis a märgitud toodete mõõtmisprotseduurid ja metroloogilised näitajad ning konstruktsiooni ja töötamise põhimõtte tehnilised nõuded, - nõuded vastavalt lõike 1 punktidele b ja c. Kõnealustes üksikdirektiivides võib kindlaks määrata kuupäeva, millal olemasolevad siseriiklikud õigusnormid tuleb asendada ühenduse õigusnormidega." 2. Artikkel 2 asendatakse järgmisega: "Artikkel 2 1. EMÜ tüübikinnitus on seadmete lubamine EMÜ esmataatlusele ning kui esmataatlust ei ole vaja, siis loa andmine seadmete turuleviimiseks ja/või kasutuselevõtmiseks. Kui teatavat tüüpi seadmete suhtes kohaldatav (kohaldatavad) üksikdirektiiv (üksikdirektiivid) vabastab (vabastavad) selle tüübi EMÜ tüübikinnitusest, siis lubatakse kõnealusesse tüüpi kuuluvad seadmed otse EMÜ esmataatlusele. 2. Liikmesriigid annavad, kui nende kontrollseadmed seda võimaldavad, EMÜ tüübikinnituse igale seadmele, mis vastab käesoleva direktiivi ja kõnealust seadet käsitlevate üksikdirektiividega kehtestatud nõuetele. 3. EMÜ tüübikinnituse taotluse võib esitada ainult tootja või tema ühenduses asuv esindaja. Ühele ja samale seadmele võib taotluse esitada ainult ühes liikmesriigis. 4. EMÜ tüübikinnituse andnud liikmesriik võtab vajalikud meetmed tagamaks oma pidevat informeeritust tüübikinnituse igast muutumisest ja täiendamisest. Ta teatab teistele liikmesriikidele sellistest muudatustest. EMÜ tüübikinnituse andnud liikmesriik peab kinnitatud tüübi muutmise ja täiendamise puhul andma täiendava tüübikinnituse, kui sellised muutmised mõjutavad või võivad mõjutada mõõtmistulemusi või seadme ettenähtud kasutustingimusi. Muudetud tüübi puhul antakse EMÜ algupärase tüübikinnitustunnistuse täiendamise asemel uus EMÜ tüübikinnitus, kui tüüpi muudetakse pärast käesolevat direktiivi või kui asjakohase üksikdirektiivi sätteid on muudetud või kohandatud viisil, et muudetud tüüp võib kinnituse saada ainult vastavalt uutele sätetele. 5. Liikmesriigid annavad EMÜ tüübikinnituse vastavalt käesoleva direktiivi või asjakohaste üksikdirektiivide sätetele." 3 Artikkel 4 asendatakse järgmisega: "Artikkel 4 Kui seade on edukalt läbinud käesolevas direktiivis ja sellega seotud üksikdirektiivides ettenähtud ülevaatuse EMÜ tüübikinnituse saamiseks, koostab ülevaatuse teinud liikmesriik EMÜ tüübikinnitustunnistuse ning edastab selle taotluse esitajale. Taotleja peab artiklis 11 või üksikdirektiivis ettenähtud juhtudel kinnitama või laskma kinnitada igale seadmele, mis vastab kinnitatud tüübile, kõnealuses tunnistuses esitatud EMÜ tüübikinnitusmärgi. Kõikidel muudel juhtudel võib taotleja kõnealuse EMÜ tüübikinnitusmärgi seadmele kinnitada." 4. Artikkel 5 asendatakse järgmisega: "Artikkel 5 1. EMÜ tüübikinnitus kehtib kümme aastat. Tüübikinnitust võib pikendada kümne aasta pikkuste ajavahemike kaupa; tüübikinnitusele vastavalt valmistatavate seadmete arvu ei tohi piirata. Käesoleva direktiivi ja üksikdirektiivi sätete alusel antud EMÜ tüübikinnitusi ei saa pikendada pärast ühenduse kõnealustes õigusnormides tehtud mis tahes muudatuste või kohanduste jõustumise kuupäeva juhtudel, kui selliseid EMÜ tüübikinnitusi ei oleks saadud anda kõnealuste uute õigusnormide alusel. Kui EMÜ tüübikinnitust ei pikendata, kehtib kõnealune kinnitus sellest hoolimata juba kasutusel olevate EMÜ seadmete kohta. 2. Uue, üksikdirektiiviga sätestamata tehnika kasutamise puhul võib pärast eelnevat konsulteerimist teiste liikmesriikidega seadmetele anda piiratud tüübikinnituse. See võib sisaldada järgmisi piiranguid: - seadmete arvu piiramine tüübikinnituse andmisel, - kohustus informeerida pädevaid ametiasutusi paigalduskohast, - kasutuspiirangud, - kasutatavat uut tehnikat käsitlevad eripiirangud. Tüübikinnituse võib anda ainult juhul, kui: - kõnealust liiki seadmeid käsitlev üksikdirektiiv on jõustunud, - ei ole kehtestatud erandit üksikdirektiivides ettenähtud lubatud piirvea suhtes. Sellise tüübikinnituse kehtivusaeg on kuni kaks aastat. Seda võib pikendada kõige rohkem kolme aasta võrra. 3. Liikmesriik, kes on andnud lõikes 2 märgitud EMÜ piiratud tüübikinnituse, taotleb käesoleva direktiivi lisade ja üksikdirektiivide kohandamist tehnika arengule artiklis 18 sätestatud korras niipea, kui uus tehnika on tema arvates osutunud rahuldavaks." 5. I lisa punktid 3.3 ja 6.3 asendatakse järgmistega: "3.3. Käesoleva direktiivi artiklis 6 nimetatud märk vastab EMÜ tüübikinnitusmärgile, välja arvatud sümmeetriliselt ümber vertikaaltelje pööratud stiliseeritud kirjatäht E, ning ei sisalda muud märgistust, kui üksikdirektiivides ei nähta ette teisiti. Kõnealuse märgi näidis esitatakse punktis 6.3." "6.3. EMÜ tüübikinnitusest vabastamise märk (vt punkt 3.3) Näidis: " +++++ TIFF +++++ 6. a) Artikli 7 lõike 1 punktis b asendatakse tekst "artikli 5 lõigetes 2 ja 3" tekstiga "artikli 5 lõikes 2". b) Artikli 7 lõikele 1 lisatakse punkt c: "c) kui liikmesriik tuvastab, et tüübikinnituse andmine ei vastanud nõuetele." 7. a) Artikli 8 lõige 1 asendatakse järgmisega: "1. a) EMÜ esmataatlus koosneb uue või uuendatud seadme ülevaatusest ja selle kinnitamisest, et seade vastab kinnitatud tüübile ja/või käesoleva direktiivi ja kõnealust seadet käsitlevate üksikdirektiivide nõuetele; seda tõendatakse EMÜ esmataatlusmärgisega. b) Seadmete EMÜ esmataatlust võib üksikdirektiivides kindlaksmääratud juhtudel ja korras teha teisiti kui iga üksikut seadet kontrollides." b) Artikli 8 lõikes 3 asendatakse tekst "artikli 1 lõikes 1" tekstiga "artikli 1 lõikes 2". 8. Artikkel 9 asendatakse järgmisega: "Artikkel 9 1. Seadme EMÜ esmataatlusele esitamisel määrab ülevaatust tegev liikmesriik kindlaks: a) kas seade kuulub EMÜ tüübikinnitusest vabastatud seadmete tüüpi ning kas sellisel juhul seade vastab sellele seadmete tüübile üksikdirektiividega ettenähtud konstruktsiooni ja töötamise tehnilistele nõuetele; b) kas seadmele on antud EMÜ tüübikinnitus ning kas sellisel juhul seade vastab kinnitatud tüübile ning kõnealust seadet käsitlevatele üksikdirektiividele, mis kehtisid kõnealuse EMÜ tüübikinnituse väljastamise kuupäeval. 2. EMÜ esmataatlusel vaadatakse vastavalt üksikdirektiividele üle eelkõige: - metroloogilised näitajad, - lubatud piirviga, - konstruktsioon niivõrd, kui see tagab, et metroloogilised näitajad seadme tavapärastes kasutustingimustes tõenäoliselt olulisel määral ei halvene, - ettenähtud siltide ning templiplaatide olemasolu või EMÜ taatlusmärgise kinnitamise koht." 9. Artikkel 10 asendatakse järgmisega: "Artikkel 10 Kui seade on edukalt läbinud käesoleva direktiivi ja üksikdirektiivide nõuetele vastava EMÜ esmataatluse, kinnitatakse liikmesriigi vastutusel seadmele käesoleva direktiivi II lisas kirjeldatud EMÜ osalise või täieliku taatluse märgised kõnealuses II lisas kehtestatud korras." 10. Artikkel 13 asendatakse järgmisega: "Artikkel 13 Iga liikmesriik teatab teistele liikmesriikidele ja komisjonile, millised ametiasutused, üksused ja muud asutused on nõuetekohaselt volitatud tegema käesolevas direktiivis ja üksikdirektiivides ettenähtud ülevaatusi, väljastama EMÜ tüübikinnitustunnistusi ning kinnitama seadmetele EMÜ esmataatlusmärgiseid." 11. Artikkel 15 asendatakse järgmisega: "Artikkel 15 Üksikdirektiividega määratakse kindlaks EMÜ märgiseid või märke kandvate, kasutusel olevate seadmete kontrollimise nõuded ning eelkõige kasutamisel lubatud piirviga. Kui siseriiklike õigusnormidega kehtestatakse EMÜ märgiste või märkideta seadmetele vähem ranged nõuded, võib need kontrollimisel aluseks võtta." 12. VI peatükk tunnistatakse kehtetuks ning senine VII peatükk loetakse VI peatükiks järgmises sõnastuses: "VI PEATÜKK Direktiivide kohandamine tehnika arengule Artikkel 16 Muudatused, mis on vajalikud käesoleva direktiivi lisade ja artiklis 1 märgitud üksikdirektiivide lisade kohandamiseks tehnika arengule, võetakse vastu artiklis 18 ettenähtud korras. Kuid kõnealust korda ei kohaldata mõõtühikuid käsitleva direktiivi lisa inglise mõõdustiku ühikute peatüki suhtes ega kinnispakke käsitlevate direktiivide nimikoguste ridu käsitlevate lisade suhtes. Artikkel 17 1. Käesolevaga luuakse artiklis 16 osutatud direktiivide tehnika arengule kohandamise komitee (edaspidi "komitee"). Komitee koosneb liikmesriikide esindajatest, komitee eesistujaks on komisjoni esindaja. 2. Komitee võtab vastu oma töökorra. Artikkel 18 1. Kui tuleb järgida käesolevas artiklis sätestatud korda, suunab komitee eesistuja omal algatusel või liikmesriigi esindaja taotluse korral kõnealuse küsimuse komiteele. 2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamused võetakse vastu asutamislepingu artikli 148 lõikes 2 sätestatud kvalifitseeritud häälteenamusega. Eesistuja ei hääleta. 3. a) Kui kavandatavad meetmed on komitee arvamusega kooskõlas, võtab komisjon need vastu. b) Kui kavandatavad meetmed ei ole komitee arvamusega kooskõlas või kui komitee ei võta oma arvamust vastu, teeb komisjon vastuvõetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega. c) Kui nõukogu ei ole otsust teinud kolme kuu jooksul alates ettepaneku tegemisest, võtab komisjon ettepandud meetmed vastu." 13. Jaotis "VIII peatükk" asendatakse jaotisega "VII peatükk" ning artiklid 20, 21 ja 22 vastavalt artiklitega 19, 20 ja 21. 14. Artiklis 19 asendatakse sõnad "müügi või kasutamise keelamist" sõnadega "turuleviimise või kasutuselevõtu keelamist". Artikkel 2 Liikmesriigid jõustavad käesoleva direktiivi järgimiseks vajalikud õigus- ja haldusnormid 1. jaanuariks 1985. Liikmesriigid teatavad sellest viivitamata komisjonile. Artikkel 3 Käesolev direktiiv on adresseeritud liikmesriikidele. Luxembourg, 26. oktoober 1983 Nõukogu nimel eesistuja G. Moraitis [1] EÜT C 42, 15.2.1979, lk 9. [2] EÜT C 127, 21.5.1979, lk 80. [3] EÜT C 247, 1.10.1979, lk 22. [4] EÜT L 202, 6.9.1971, lk 1. --------------------------------------------------